दासान्दै इलिकट्रनिक फोसावनाय बिजोंनिसिम मानसिफोरा गोसो होनाया बांनायनि थाखायनो जा एबा गुबुन जाहोनावनो जा, दासान्दै बिजाब फरायनाय सुबुंनि अनजिमाया खमाय बोगासिनो दं । बे बाथ्राखौ नायनानै सुबुंनि गेजेराव बिजाब फरायनायनि हुदाखौ बांहोनायनि थाखाय गोबां रोखोमनि नाजानाय बादियै खायसे गामि सिंफोराव गायसननाय बिजाब बाख्रि । बे बिजाब बाख्रियाव जेसे हायो बिजाब लाखिनाय जायो। बे थिगदि फरायगिरिफोरा जा बादि बिजाबफोर नागिरो, बिदि बिजाब बेफोर बिजाब बाख्रियाव थायाबो जानो हागौ। थेवबो सुबुंनि गेजेराव बिजाब फरायनायखौ लाखिनो नाजानाया दिनैसिमबो दं । बेफोर नाजानायनि गेजेराव बिजाब मेलाया गाहाइ होननानै बुंजायो। जाय बिजाब मेलायाव गोबां बिजाबफोर लाबोनानै दिन्थिनाय आरो फाननायबो जायो।